Šarlo Akrobata

***Šarlo Akrobata*** je bila muzička grupa iz Beograda najčešće kategorisana kao novotalasni ili pank bend sa izraženo artističkim senzibilitetom. Sastav su činili gitarista i pevač Milan Mladenović, basista Dušan Kojić - Koja i bubnjar Ivica Vdović - Vd. Grupa je postojala vrlo kratko, od aprila 1980. do oktobra 1981., ali je za to vreme uspela da ostavi neizbrisiv trag na jugoslovenskoj rok muzičkoj sceni.

## Biografija

*„Šarlo akrobata“* je nastao iz sastava *„Limunovo drvo“* koji su kasnih sedamdesetih formirali Milan Mladenović (vokal i gitara), Dragomir „Gagi“ Mihajlović (gitara) i Milan „Mikica“ Stefanović (gitara) i koji je stvarao muziku pod uticajem hipi pokreta. Njima se ubrzo priključuju Goran Kovinčić i Dušan „Džindžer“ Dejanović (bubanj). Grupa često menja članove, a poslednja postava u kojoj se nalaze je Mladenović, Mihajlović, Dušan Kojić i Ivica Vdović. Posle koncerta sa Pankrtima u SKC-u aprila 1980. godine Mihajlović odlazi iz benda, a preostala trojica nastavljaju dalje birajući novo ime - *„Šarlo akrobata“*.

Prvi studijski snimci grupe, pesme *„Ona se budi“*, *„Oko moje glave“*, *„Niko kao ja“* i *„Mali čovek“*, napravljeni su u studiju Enca Lesića 1980. i zajedno sa snimcima bendova Idoli i Električni orgazam objavljeni na kultnoj kompilaciji „Paket aranžman“ koju je 1981. izdao Jugoton. Sve četiri pesme postigle su komercijalni uspeh i dobile odobravanje kritike, a *„Ona se budi“* i *„Niko kao ja“* postaju i radijski i koncertni hitovi. Krajem 1980. godine grupa učestvuje i na Omladinskom festivalu u Subotici na kojem izvodi pesmu *„Ona se budi“* i dobija drugu nagradu žirija.

Godine 1981. bend piše muziku za film Miše Radivojevića „Dečko koji obećava“, a sa njima na projektu kao gitarista sarađuje Goran Vejvoda. Muziku je pisao Kojić, a tekstove pesama Nebojša Pajkić koji je i pisac scenarija. Kojić i Vdović i glume u filmu, i to ritam sekciju izmišljenog benda „VIS Dobri dečaci“. Tri pesme Šarla akrobate koje se pojavljuju u filmu, i koje nikada kasnije nisu zvanično objavljene, su *„Slobodan“*, *„Balada o tvrdim grudima“* i *„Depresija“*.

*Šarlo akrobata* 1981. učestvuje na bijenalu u Zagrebu na kom svira kao predgrupa engleskom bendu *[[Gang of Four]]*. U aprilu iste godine bend snima svoj prvi i jedini album *„[[Bistriji ili tuplji čovek biva kad...]]“*. Album je sniman za PGP RTB, ali ga u julu 1981. godine izdaje Jugoton. Danas smatran izdanjem koje je kamen temeljac jugoslovenskog roka, album je bio eksperimentalno remek-delo, te je, probijajući okvire postojećih muzičkih trendova, stvorio plodno tlo za potpuno nov i svež način muzičkog razmišljanja.

Nažalost, u to vreme međusobne nesuglasice u grupi, koje su već neko vreme postojale, sve više rastu. Vdović je insistirao da se u bend dovedu Goran Vejvoda i Bebi Dol, sa kojima je ranije bio sarađivao na projektu *„Announda Rouge“*. Dok je Mladenović bio pristalica te ideje, Kojić se nepopustljivo protivio smatrajući da postojeća postava benda još uvek ima mnogo da ponudi.

Album *„[[Bistriji ili tuplji čovek biva kad...]]“* Jugoton je izdao u skromnom tiražu od 10.000 primeraka, što je, u kombinaciji sa slabom medijskom promocijom i s neprepoznavanjem očiglednih hitova *„Ona se budi“* i *„Niko kao ja“*, imalo kao ishod da se album vrlo skromno prodavao. Takođe, singl *„Bes / Prevaren“* koji je snimljen za Jugoton paralelno sa albumom, i koji je sadržao jednu pesmu sa albuma, a kao B stranu pesmu *Limunovog drveta*, nije bio objavljen kako je planirano. Prema Kojićevim navodima, i bend je zbog čestih koncerata bio nedovoljno angažovan oko promovisanja albuma, a članovi su u to vreme, sluteći da će se bend uskoro razići, jedva mogli da tolerišu jedni druge.

U jesen 1981. grupa odlazi na prethodno zakazanu turneju po Poljskoj. Po povratku kući i nakon oproštajnog koncerta u Ljubljani u oktobru 1981. grupa se raspada.

## Diskografija

### Singlovi
* *„Mali čovek / Ona se budi“* (Jugoton, 1981.)
* *„Bes / Prevaren“* - snimljeno ali neobjavljeno usled raspada grupe

### Albumi
* *„Beograd - [[Paket Aranžman]]“* [*Razni izvođači*] (Jugoton, 1981) - učešće
* *„[[Bistriji ili tuplji čovek biva kad...]]“* (Jugoton, 1981)

## Veze
* Disciplina kičme
* Ekatarina Velika

## Vanjske veze
* Pregled karijere grupe  
* Osvrt na album povodom 25 godina objavljivanja 
* Intervjuu sa Kojom povodom 25 godina od osnivanja grupe  
* Šarlo Akrobata na Balkanrock.com